תום ראובני

תום ראובני (נולד ב-12 ביוני 2000) הוא גולש רוח ישראלי על גלשן מדגם iQFoil; זוכה מדליית הזהב באולימפיאדת פריז 2024. תום הוא בנם של ד"ר רונן ראובני, רופא מומחה לפיזיולוגיה של המאמץ, ושל קייט ראובני, אשת הייטק ילידת בריטניה. הוא גדל והתחנך בראש העין ולו שני אחים ואחות. הוריו עודדו אותו לפעילות ספורטיבית מגיל צעיר ובילדותו התאמן במספר ענפי ספורט שונים. בענף גלישת הרוח החל להתאמן כשהיה בן שמונה. הוא למד בבית הספר התיכון בגין בראש העין אך עזב את הלימודים בכיתה י"א והשלים את בחינות הבגרות שלו באופן עצמאי בשל עומס האימונים והתחרויות. את שירותו הצבאי בחיל הים העביר במעמד של ספורטאי מצטיין. ראובני החל את דרכו בענף גלישת הרוח כשהיה בן שמונה בעקבות אביו שהיה גולש חובב והוא מתאמן במועדון השייט בני הרצליה. בצעירותו זכה ראובני במספר מדליות באליפויות עולם לנוער בגלשני ניל פרייד RS:X. בשנת 2016, זכה במדליית ארד באליפות העולם לנוער שנערכה בלימסול שבקפריסין. באותה השנה התחרה גם לראשונה באליפות העולם לבוגרים וסיים במקום ה-57. בשנת 2017 זכה במדליית זהב באליפות העולם לנוער שנערכה באגם גארדה שבאיטליה. בשנים שלאחר מכן באליפויות העולם לבוגרים ובתחרויות מהסבב העולמי הצליח ראובני להגיע מספר פעמים לשיוטי המדליות אך לא הצליח לסיים באחד משלושת המקומות הראשונים ולעמוד על הפודיום; באליפות העולם בשנת 2019 הוא סיים במקום השמיני (וראשון מבין קטגוריית עד גיל 21) ושנתיים לאחר מכן סיים במקום השישי. באליפות העולם בגלישת רוח מדגם IQFOiL לשנת 2022 שנערכה בברסט שבצרפת סיים ראובני במקום הרביעי. באפריל 2023 זכה ראובני במדליה הראשונה שלו בתחרות בוגרים בסבב העולמי, כאשר זכה במדליית ארד בתחרות גביע הנסיכה בפלמה דה מיורקה שבספרד. באליפות העולם לשנת 2024 שנערכה בלנסרוטה שבספרד סיים במקום שמיני. זמן קצר לאחר התחרות הודיע הוועד המנהל באיגוד השייט בישראל כי הוחלט שראובני ייצג את ישראל במשחקים האולימפיים בפריז בגלישת רוח בדגם IQFOil. בתחרויות השיט באולימפיאדת פריז 2024, הוא זכה במדליית הזהב הרביעית של ישראל במשחקים האולימפיים והיחידה באולימפיאדת פריז. בשקלול 13 שיוטי המוקדמות הוא סיים במקום השני הכללי אשר העלה אותו ישירות לשלב חצי הגמר. בחצי הגמר הוא סיים במקום השני, העפיל לגמר והבטיח מדליה. בשיוט הגמר ראובני התחיל טוב ועבר ראשון את המצוף השני ומיד לאחר מכן בחר נתיב גלישה אחר מהשייט ההולנדי והאוסטרלי, בחירה שעזרה לו להתבסס במקום הראשון. הוא המשיך להוביל ועבר ראשון גם את המצוף השלישי והרביעי וחצה את קו הסיום במקום הראשון לפני גריי מוריס (אוסטרליה) במקום השני ולוק וואן אופזילנד (הולנד) במקום השלישי. בעקבות הזכייה, ראובני נבחר יחד עם רומי פריצקי לשאת את דגל ישראל בטקס הסיום של המשחקים. ראובני מתגורר באור עקיבא. באוקטובר 2021, בעת שהתאמן בבריטניה, פגש את מי שהפכה לזוגתו, הגולשת הבריטית ססקיה סילס. סילס עברה להתגורר בישראל עם ראובני והצטרפה לנבחרת גלישת הרוח לנשים. מדיה וקבצים בנושא תום ראובני בוויקישיתוף תום ראובני, ברשת החברתית אינסטגרם תום ראובני באתר Sailing.org תום ראובני באתר Olympics.com "ראיון השבוע" עם גולש הרוח תום ראובני, באתר הרשמי של הוועד האולימפי בישראל כשהראש בפריז והלב בעזה: תום ראובני על סערת הרגשות בדרך לזהב האולימפי, באתר כאן – תאגיד השידור הישראלי, 15 באוגוסט 2024 דותן מלאך, "היתרון הגדול שלי הוא שאני חלק מנבחרת חזקה ואיכותית", 27 ביוני 2024, מקור ראשון אייל לוי, "חזקים מהרוח: שרון קנטור ותום ראובני מגלים - כך הבאנו את המדליות, דקה אחרי דקה", 8 באוגוסט 2024, ישראל היום ליאור ברטל, ‏"התחרות דוחפת אותנו קדימה": הנציג הישראלי בגלישת רוח לאולימפיאדת פריז ייקבע באליפות העולם, באתר דבר העובדים בארץ ישראל, 28 בינואר 2024 "ראיון השבוע" עם גולש הרוח תום ראובני, אתר הוועד האולימפי בישראל דינה חלוץ, תום ראובני: "הופתעתי שכל כך הרבה בנות התאכזבו לשמוע שאני לא פנוי", באתר ynet, 27 באוגוסט 2024 אורי קידר, בחור זהב: תום ראובני מראש העין אלוף העולם לנוער בגלשני רוח, 5 ביולי 2017, mynet ראש העין אורן אהרוני, גביע העולם בשייט: ארד לתום ראובני בספרד, באתר ישראל היום, 8 באפריל 2023 נדב צנציפר, שרון קנטור ותום ראובני ייצגו את ישראל בגלישת רוח באולימפיאדה בפריז, באתר ynet, 7 בפברואר 2024 תומר חבז, מארסיי, ‏אלוף אולימפי: ראובני זכה במדליית הזהב בשייט!, באתר ONE‏, 3 באוגוסט 2024 עידו רקובסקי, אלוף אולימפי: תום ראובני זכה בזהב הרביעי של ישראל, שרון קנטור בכסף, באתר הארץ, 3 באוגוסט 2024 התקווה בצרפת: צפו בתום ראובני מקבל את מדליית הזהב, באתר ערוץ הספורט, 3 באוגוסט 2024 אסי ממן, ‏הזוג המלכותי: האהבה שפרצה בגלישת הרוח, באתר ONE‏, 31 במרץ 2023